**Državni proračun 2025**

Pripravo državnega proračuna za leto 2025 so zaznamovale zaostrene geopolitične, gospodarske in varnostne razmere, še vedno pa tudi popoplavna obnova. Kljub temu smo pripravili razvojno naravnan proračun, ki prinaša občutno več sredstev za spodbujanje znanstvenoraziskovalne dejavnosti. Zvišujemo tudi sredstva za stanovanjsko politiko in zdravstvo, za katerega večino storitev sicer financira Zavod za zdravstveno zavarovanje Slovenije. Pozornost še naprej posvečamo tudi varovanju okolja.

**Proračunski odhodki – skupaj 17.090**

**(v milijonih evrov)**

Znanost in informacijska družba 599

Kmetijstvo 684

Trg dela 380

Izobraževanje in šport 2.794

Zaščita in varnost 1.809

Pravosodje 482

Promet in prometna infrastruktura 1.133

Podjetništvo in konkurenčnost 237

Plačila v EU 731

Kultura in civilna družba 335

Ekonomska in zunanja politika, javna uprava 1.552

Okolje, prostor in energija 630

Socialna varnost 1.955

Pokojninsko varstvo 1.420

Servisiranje javnega dolga 897

Zdravje 790

Intervencijski programi 660

**Za kaj namenjamo vaš denar in kako polnimo proračun?**

V letu 2025 načrtujemo 15,2 milijarde evrov prihodkov, odhodki pa bodo po načrtih dosegli 17,1 milijarde evrov. Proračunski primanjkljaj bo znašal 1,9 milijarde evrov oziroma 2,6 odstotka bruto domačega proizvoda.

**Glavni proračunski prihodki**

**(v milijonih evrov)**

Davek na dodano vrednost 5.698

Prejeta sredstva EU 1.402

Trošarine 1.740

Dohodnina 2.120

Drugi prihodki 1.569

Davek od dohodkov pravnih oseb 1.871

Nedavčni prihodki 824

Prihodki skupaj znašajo 15.224

**Zdravstvo**

Za zagotavljanje dostopnosti, učinkovitosti, kakovosti in varnosti zdravstvene obravnave za leto 2025 namenjamo 790 milijonov evrov. Od tega s 420 milijoni evrov omogočamo zdravstveno oskrbo državljankam in državljanom, s 108 milijoni evrov financiramo pripravništvo zdravstvenih delavcev in sodelavcev ter specializacije, z 99 milijoni evrov investicije v bolnišnično in specialistično oskrbo, s 46 milijoni evrov pa zdravstveno oskrbo nezavarovanim in socialno ogroženim. Sredstva za zdravstvene storitve, zdravila in medicinske pripomočke ter drugo oskrbo sicer večinoma namenja Zavod za zdravstveno zavarovanje Slovenije v okviru izvajanja obveznega zdravstvenega zavarovanja in obveznega zavarovanja za dolgotrajno oskrbo, za kar načrtuje 5,8 milijarde evrov.

**Socialna varnost in pokojninsko varstvo**

Socialni varnosti namenjamo 2 milijardi evrov, največ za družinske prejemke in starševska nadomestila (775 milijonov evrov), denarno socialno pomoč in druga nadomestila (484 milijonov evrov), socialno varstvo in izboljšanje položaja invalidov (271 milijonov evrov), socialnovarstvene storitve (175 milijonov evrov) in dolgotrajno oskrbo (111 milijonov evrov). Za dodatno financiranje pokojninske blagajne namenjamo 1,4 milijarde evrov. Skupaj s transferjem iz proračuna bo Zavod za pokojninsko in invalidsko zavarovanje za pokojnine, invalidnine ter druge pravice iz pokojninskega in invalidskega zavarovanja namenil 8,3 milijarde evrov.

**Stanovanjska dejavnost in prostor**

Občutno smo povečali sredstva za stanovanjsko politiko, za katero namenjamo 117 milijonov evrov. 100 milijonov evrov je predvidenih za gradnjo stanovanj. Za ustrezno stanovanjsko oskrbo, s čimer prispevamo k varstvu družin, starejših, invalidov in drugih ranljivih skupin prebivalstva, namenjamo 17 milijonov evrov. Upravljanje in izvajanje prostorske dejavnosti, vključno z izvajanjem geodetske dejavnosti in urejanjem nepremičninskih evidenc, bomo podprli s 50 milijoni evrov.

**Znanost in informacijska družba**

Na področju znanosti se s 599 milijoni evrov osredotočamo na znanstvene raziskave, izboljšanje dostopa do vrhunske raziskovalne infrastrukture, prepoznavnost in konkurenčnost slovenske znanosti v mednarodnem prostoru ter na razvoj predvsem mladih znanstvenih kadrov in privabljanje odličnih raziskovalcev za delo v slovenskem raziskovalnem okolju. Za izboljšanje dostopnosti državne uprave sredstva namenjamo informatizaciji procesov in spodbujanju digitalnih veščin gospodinjstev ter gospodarstva.

**Okolje, narava in energija**

Za varovanje okolja in okoljsko infrastrukturo v letu 2025 namenjamo 515 milijonovevrov. Spodbujamo prehod na zeleno, okolju bolj prijazno gospodarstvo in prehod na čist, trajnosten in pameten promet ter učinkovito porabo energije in postavitev sončnih elektrarn. Sredstva namenjamo tudi za ohranjanje gozdov in vodnih virov ter krepitev biotske raznovrstnosti in naravnih vrednot.

**Krepitev gospodarstva**

Za podjetništvo in konkurenčnost v letu 2025 načrtujemo 237 milijonov evrov. Z investicijami krepimo naložbe, ki zagotavljajo hitro rast dodane vrednosti, razvoj in uvajanje novih tehnologij, večjo konkurenčnost in odpornost gospodarstva na globalne izzive ter učinkovito rabo virov in energije.

**Izobraževanje in šport**

Iz državnega proračuna v letu 2025 za izobraževanje in šport namenjamo 2,8 milijarde evrov. S tem omogočamo delovanje vrtcev, šol, javnih visokošolskih zavodov, knjižnic in študentskih domov, sredstva pa zagotavljamo tudi za vseživljenjsko izobraževanje. Podpiramo športne aktivnosti in vlagamo v športna igrišča, telovadnice, plavalne bazene in atletske steze.

**Kmetijstvo, prehrana, ribištvo in gozdarstvo**

V luči prilagajanja podnebnim spremembam namenjamo 684 milijonov evrov kmetijstvu za zagotovitev odporne in konkurenčne pridelave ter predelave hrane. S tem prispevamo k stabilnim razmeram na trgu, ohranjanju proizvodnega potenciala in kmetijskih zemljišč ter zagotavljanju dolgoročne prehranske varnosti za vse prebivalce Slovenije. Spodbujamo razvoj ribištva in akvakulture ter ohranjanje gozdov, vodnih virov in pestrosti živalskega ter rastlinskega sveta.

**Investicije**

Vlagamo predvsem v vzdrževanje in gradnjo državnih cest ter železniške infrastrukture, zmanjšanje poplave ogroženosti, modernizacijo enot Slovenske vojske in javno infrastrukturo, ki je bila poškodovana v vremenskih ujmah. Z investicijami prispevamo h gospodarski rasti. Iz državnega proračuna v letu 2025 zanje namenjamo 2,2 milijarde evrov oziroma 12,9 odstotka državnega proračuna.

**Pomoč ob naravnih nesrečah in obnova po poplavah**

Za pomoč ob naravnih nesrečah in drugih nepredvidenih dogodkih načrtujemo 660 milijonov evrov. Večino sredstev, 496 milijonov evrov, bomo namenili za pomoč in obnovo po naravnih nesrečah, ki so Slovenijo prizadele leta 2023 in v letih pred tem. Obnovo po poplavah avgusta 2023 bomo financirali tudi s sredstvi Sklada za obnovo, zbranimi v letu 2024.